‘Groep wit spelers wil Bokke en Allister pootjie’Die Springbokke teen Ierland op Nuweland, 11 Junie 2016. Foto: Inus Grobler Volgens Tony Ehrenreich, leier van Cosatu in die Wes-Kaap, het Springbokspelers wat Cosatu voorheen genader het oor die gebrek aan transformasie in die span dié inligting aan hulle verskaf. “Dit is dalk die rede vir die swak spel van sommige spelers in die afgelope twee wedstryde.” Ehrenreich het gesê die “houding” van sommige spelers en ondersteuners, wat nie ten gunste is van dié Springbokspan en “sy transformasie-agenda” nie, moet nie onderskat word nie. “Die spelers wat die Springbokke se spel saboteer moet ondersoek en verwyder word.” Volgens Ehrenreich moet Coetzee nie swig onder die druk wat op hom geplaas word nie. “Die dae dat sekere posisies vir wit spelers gereserveer word is verby en ons moet ook nie langer buitelandse spelers toelaat nie. Ons het genoeg talent in die land om fantastiese spanne saam te stel.” Ehrenreich het verder geëis dat M-Net se “oorheersing” rakende die uitsaai van rugbywedstryde tot ŉ einde moet kom en dat die wedstryde eerder op die SAUK se kanale en tydens oopkyktyd op M-Net uitgesaai moet word. Volgens Ehrenreich moet die “ou wit kommentators” ook vervang word deur “jonger wit kommentators” aangesien die “ou kommentators” steeds “apartheid-vooroordele” toon.